

[Stafet For Livet Bynavn - Måned årstal]

Samarbejdsaftale mellem formand(skab) og konsulent

Formålet med denne aftale er at styrke samarbejdet mellem det lokale formandskab og stafettens konsulent. Samarbejdet er afgørende for en bæredygtig udvikling af Stafet For Livet, og derfor har begge parter ansvar for løbende at afstemme forventninger.

Hensigten med aftalen er samtidig at tydeliggøre de rammer, som er gældende for Stafet For Livet som koncept. Derfor skal aftalen gennemgås og godkendes når en ny formand/et nyt formandskab træder til, eller hvis retningslinjerne for Stafet For Livet ændres betydeligt.

**Derfor går vi sammen lokalt**

Kræft er en sygdom, der berører alle. Hver tredje af os får kræft, og to ud af tre bliver pårørende. Kræft er en fælles kamp, og Stafet For Livet giver os en mulighed for at gå sammen med vores naboer, kolleger, familie og venner for at gøre en forskel.

Vi går sammen for at skabe fællesskab for alle der er ramt af kræft både Fightere, pårørende og efterlevende. Vi går sammen for at vise, at seks ud af ti overlever kræft, og for at fortælle at fire ud af ti kræfttilfælde kan forebygges. Vi går sammen for at indsamle penge, og for at vise vores lokalsamfund, at vores sag er vigtig.

Stafet For Livets overordnede mål er kort sagt at bidrage med:

* fællesskaber for mennesker ramt af kræft
* synlighed om bekæmpelse af kræft
* økonomisk og politisk opbakning til kræftsagen

**Retningslinjer for Stafet For Livet**

Stafet For Livet er en del af et verdensomspændende koncept, som er udviklet af American Cancer Society under navnet Relay For Life. Kræftens Bekæmpelse har en licensaftale gennem Global Relay For Life, som giver ret til at afholde Stafet For Livet i Danmark.

For at leve op til licensaftalen og for at sikre gennemslagskraft og genkendelighed skal følgende retningslinjer overholdes:

* Navnet på arrangementet skal være ’Stafet For Livet’+ lokalt stednavn.
* Arrangementet skal baseres på frivillig arbejdskraft.
* Stafet For Livet organiseres under Kræftens Bekæmpelse, og alle lokale stafetter skal benytte Kræftens Bekæmpelses CVR-nummer: 55629013.
* Stafet For Livets overordnede mål er at bidrage med:
	+ fællesskaber for mennesker ramt af kræft
	+ synlighed om bekæmpelse af kræft
	+ økonomisk og politisk opbakning til kræftsagen
* Stafetten skal give overskud, og de indsamlede midler skal gå til Kræftens Bekæmpelses generelle arbejde med forebyggelse, forskning og patientstøtte, og dermed ikke til andre foreninger eller enkeltsager.
* Stafet For Livets logo skal benyttes i markedsføringen, og designguiden skal følges i videst muligt omfang.
* Styregruppen træffer beslutning om stafettens varighed i samråd med den lokale konsulent.
* Stafetten skal omfatte en åbningsceremoni, en lysceremoni og en afslutningsceremoni.
* Stafetten skal omfatte en holdstafet, hvor deltagelsesgebyret er 150 kr. for voksne og 75 kr. for børn og unge under 18. år. Hvert hold skal så vidt muligt have mindst én deltager på banen under hele stafetten, dog ikke under ceremonierne hvor alle deltagere samles.
* Holdstafetten skal indledes med en Fighterrunde hvor nuværende og tidligere kræftpatienter er iført de nationale, gule Fighterbluser.
* Poser med lys til lysceremonien skal koste min. 50 kr. stykket.
* Stafet For Livet skal være et røgfrit arrangement.

Herudover er der helt konkret en række succeskriterier som stafetten skal arbejde hen imod at opnå.

Disse er:

* en stærk frivilliggruppe med tilstrækkelige ressourcer til at planlægge og afholde en stafet
* minimum 150 deltagere, 10 hold og 20 Fightere
* et økonomisk overskud som sikrer, at der udover udgifter ifm. afholdelse af stafetten, genereres et solidt overskud til kræftsagen. På sigt arbejdes mod at sikre et overskud på minimum 100.000 kr.

De steder hvor det ikke lykkedes at etablere tilstrækkelige kræfter i frivilliggruppen eller at nå succeskriterierne, kan det blive nødvendigt at tage stilling til om stafetten kan og skal afholdes med de indeværende ressourcer.

**Formandens ansvar**
Formanden har hovedansvaret for at planlægge og gennemføre den lokale stafet med fokus på at lede og koordinere arbejdet i styregruppen. Formanden støttes af konsulenten, og kan dele udvalgte opgaver med en næstformand.

Det er formandens ansvar at:

* Sørge for at arrangementet lever op til retningslinjerne og at styregruppen kender retningslinjerne for Stafet For Livet.
* Samle en styregruppe og sikre den bedst mulige organisering af gruppen
* Lede og koordinere arbejdet i styregruppen, herunder indkalde til, lede og følge op på møder.
* Arbejde ud fra en anerkendende ledelsesstil, hvor der fokuseres på styrker og muligheder frem for fejl og begrænsninger.
* Motivere og engagere styregruppens frivillige og uddelegere opgaver, så de frivilliges forskellige kompetencer kommer i spil.
* Arbejde for at gøre stafetten bæredygtig, så menneskelige ressourcer og målsætninger stemmer overens.
* Arbejde for, at stafetten bliver et årligt tilbagevendende arrangement
* Deltage i relevante kurser og møder, og holde sig opdateret omkring redskaber fra Kræftens Bekæmpelse.
* Opfordre styregruppefrivillige til at deltage i kurser og møder, og holde sig opdateret omkring redskaber fra Kræftens Bekæmpelse.
* Overholde sin tavshedspligt i forhold til personrelateret viden, som fås i kraft af rollen som frivillig i Kræftens Bekæmpelse.

**Konsulentens ansvar**

Konsulenten har hovedansvaret for, at stafetten lever op til retningslinjerne for Stafet For Livet. Konsulenten er formandens sparringspartner, og støtter styregruppen i arbejdet med at planlægge og gennemføre en stafet.

Det er konsulentens ansvar at:

* Sørge for at arrangementet lever op til retningslinjerne for Stafet For Livet
* Rekruttere en formand og støtte formanden i at samle en styregruppe
* Deltage i styregruppemøder i et passende omfang
* Sikre et tæt samarbejde med formand og styregruppe og løbende være til rådighed for hjælp og rådgivning
* Skabe netværk og sikre erfaringsudveksling stafetterne imellem
* Sørge for at stafetten bliver evalueret

**Sekretariatets ansvar**

Stafet For Livet understøttes af et nationalt administrativt team. Det er teamets ansvar at besvare daglige henvendelser til stafetforlivet@cancer.dk fra frivillige og deltagere. Herudover er det sekretariatets ansvar at drifte og udvikle IT-systemer samt at understøtte håndteringen af Stafet For Livets økonomi.

Ovenstående aftale godkendt den dato og årstal af:

**Formand, Fornavn Efternavn**

**Næstformand, Fornavn Efternavn**

På vegne af Stafet For Livet Bynavn

**Projektkonsulent, Fornavn Efternavn**

På vegne af Kræftens Bekæmpelse